**Grantová agentúra pre doktorandov a mladých vedecko-pedagogických pracovníkov Prešovskej univerzity v Prešove: zmena štatútu**

V zmysle uznesenia Kolégia rektora Prešovskej univerzity v Prešove č. 1/2/2013 sa mení štatút Grantovej agentúry pre doktorandov a mladých vedecko-pedagogických pracovníkov Prešovskej univerzity v Prešove (ďalej len agentúra).

Vzhľadom na blížiacu sa komplexnú akreditáciu univerzity, kladúcu veľký dôraz na špičkové výstupy vedecko-výskumnej činnosti doktorandov sa agentúra bude prioritne orientovať na oceňovanie už existujúcich výstupov doktorandov. V súvislosti s touto zmenou nebude agentúra prijímať a posudzovať nové projekty, ale vyhodnocovať už existujúce výstupy študentov doktorandského štúdia v dennej forme štúdia, na všetkých fakultách univerzity, čo bude hlavnou náplňou orgánov agentúry. Grant v podobe ocenenia, resp. ohodnotenia výstupu bude pritom poskytnutý iba za konkrétny výstup doktoranda, zodpovedajúci kategórii „A“ podľa konkrétnych kritérií Hodnotenia vedecko-výskumnej činnosti vysokej školy Akreditačnej komisie SR, pre jednotlivé oblasti výskumu.

Presné podmienky uchádzania sa o grant zo strany doktorandov budú zverejnené v aktuálnej výzve na rok 2013. Grant udelí agentúra na návrh predsedníctva agentúry po posúdení komisie agentúry a schválení rektorom Prešovskej univerzity v Prešove.

V roku 2013 bude mať agentúra k dispozícii 50 000 Eur, ktoré rozdelí v zmysle osobitnej kategorizácie výstupov v kategórii „A“ podľa platného Hodnotenia vedecko-výskumnej činnosti vysokej školy Akreditačnej komisie SR a jeho konkrétnych kritérií pre jednotlivé oblasti výskumu.

V Prešove 11. marca 2013

Prof. PhDr. Peter Kónya, PhD.

predseda Grantovej agentúry

pre doktorandov a mladých vedecko-pedagogických pracovníkov PU